Drie in hof na hulle glo bejaarde verkrag, vermoorDrie mans wat daarvan beskuldig word dat hulle ‘n 83-jarige vrou verkrag en vermoor het, het Woensdag in die Tiyani-landdroshof in Limpopo verskyn. Brig. Hangwani Mulaudzi, woordvoerder van die polisie, sê die saak teen Happy Mohale (24), Stanley Zwidofhela Mugwena (27) en Thomas Serepa (29) is tot Vrydag uitgestel. Mojaji Sebyene van Sereni buite Makhado is Saterdag verkrag en vermoor. Die drie mans is Dinsdag in verband met haar moord in hegtenis geneem. Mulaudzi sê die mans het die bejaarde vrou in haar kamer aangeval en geld geëis. “Hulle het haar na ‘n nabygeleë veld gesleep waar hulle haar glo verkrag en aangerand het.” Die aanvallers het die vrou in die veld gelos waarna hulle haar huis aan die brand gesteek het. Bure het gesien die huis is aan die brand en het na die toneel gehaas. Hulle het die vrou in die veld aangetref. Sy is in ‘n ernstige toestand na die Elim-hospitaal geneem waar sy later aan haar beserings beswyk het.